## La Generalitat tanca temporalment campaments i zones d’acampada a causa de les intenses pluges i inundacions

*** S’havien efectuat una mitjana de 800 reserves de pernoctacions diàries en les 17 zones d’acampada i 13 campaments
* També es recomana no utilitzar les àrees recreatives, senderes i pistes forestals i evitar desplaçaments que no siguen imprescindibles amb la finalitat de garantir la seguretat de totes les persones
* Estes zones romandran tancades, com a mínim, del 31 d’octubre al 4 de novembre**

La Conselleria de Medi Ambient, Infraestructures i Territori ha decidit tancar temporalment els campaments i àrees d’acampada a causa de l’excepcional situació generada per les intenses pluges i el desbordament de rius i barrancs que afecta la Comunitat Valenciana. Esta mesura busca garantir la seguretat de totes les persones usuàries, tant en les instal·lacions com en els accessos per les pistes forestals.

Segons les dades registrades per la Conselleria, per a este cap de setmana s’havien fet una mitjana de 800 reserves de pernoctacions diàries en les 17 zones d’acampada i 13 campaments que gestiona la Generalitat. La Direcció General del Medi Natural i Animal ha contactat amb les persones que havien realitzat les reserves, enviant notificacions a través de missatges de telèfon mòbil i correu electrònic, a més de publicar la decisió del tancament en la web.

Les zones d’acampada i campaments romandran tancats, com a mínim, del 31 d’octubre al 4 de novembre de 2024. Així mateix, durant este període es recomana a la població no utilitzar les àrees recreatives, senderes i pistes forestals, pel fet que no es pot garantir la seua seguretat.

Així mateix, la Generalitat recomana encaridament a la població que evite utilitzar vehicles per a desplaçaments que no siguen estrictament necessaris, ja que això interferix greument en les labors d’ajuda i en el transport de subministraments als municipis i les zones afectades per la DANA recent.

Per a més informació i actualitzacions sobre el tancament de campaments i acampades es pot visitar el portal de reserves i la web de la Conselleria de Medi Ambient, Infraestructures i Territori.

Fecha: 31/10/2024